3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์และบริการ

        1.  ออกแบบและรับเหมาวางระบบโครงข่ายเทคโนโลยีสารสนเทศและการสื่อสาร
            (Lump sum turnkey)

  บริษัทเป็นผู้ให้บริการด้านการออกแบบ
  และรับเหมาวางระบบโครงข่ายเทคโนโลยีสารสนเทศและการสื่อสาร
  อันประกอบด้วยระบบคอมพิวเตอร์ Hardware, System software, Application
  software, ระบบโครงข่ายสารสนเทศ และระบบโครงข่ายการสื่อสาร
  โดยบริษัทศึกษาความต้องการและเสนอบริการการวางระบบฯ ที่เหมาะสมให้แก่ลูกค้าแต่ละราย
  ตลอดจนการให้บริการด้านการให้คำปรึกษา/แนะนำ ออกแบบ วางระบบ ติดตั้ง ทดสอบ
  และฝึกอบรม ซึ่งการให้บริการดังกล่าวสามารถให้บริการได้กับทุกประเภทธุรกิจและทุกขนาด
  ตั้งแต่ธุรกิจขนาดเล็กจนถึงธุรกิจขนาดใหญ่ระดับประเทศ

  การออกแบบและรับเหมาวางระบบฯ
  มีลักษณะเป็นโครงการมีมูลค่าตั้งแต่หลักแสนถึงหลายร้อยล้านบาท
  และมีระยะเวลาการดำเนินโครงการตั้งแต่ 6 เดือนถึง 3 ปี
  และเพื่อให้การดำเนินงานเป็นไปอย่างมีประสิทธิภาพ
  บริษัทได้รับความร่วมมือและการสนับสนุนจากบริษัทคู่ค้า ซึ่ง ณ ปัจจุบัน
  บริษัทเป็นตัวแทนจำหน่ายผลิตภัณฑ์ เช่น

1.  อุปกรณ์โครงข่ายสารสนเทศ เช่น Cisco Systems, Nortel Networks, 3 COM และ
    AMP

2.  อุปกรณ์สำหรับระบบคอมพิวเตอร์ เช่น Hewlett Packard/Compaq, SUN, IBM, ACER

3.  โปรแกรมระบบงานสำเร็จรูป เช่น Oracle, Microsoft

  นอกจากนี้ บริษัทคู่ค้าบางรายข้างต้นมีการทำสัญญาในลักษณะพันธมิตรทางธุรกิจ (Strategic
  Partner) เช่น Cisco System, 3 COM, Nortel Network เป็นต้น ซึ่งการทำสัญญา
  ดังกล่าว บริษัทได้รับสิทธิประโยชน์ทางด้านส่วนลดพิเศษ ความช่วยเหลือทางด้านเทคนิค
  การฝึกอบรมเทคโนโลยีใหม่ และการเข้าถึงข้อมูลต่างๆ ที่เกี่ยวข้องกับธุรกิจ

  ตัวอย่างโครงการในปี 2546 ดังนี้

1.  บริษัท ทศท คอร์ปอเรชั่น จำกัด (มหาชน)

-   ระบบโครงข่ายสารสนเทศเพื่อการบริหารงานภายในองค์กร

  มูลค่าโครงการรวม 251 ล้านบาท

-   ระบบสารสนเทศทางภูมิศาสตร์ (GIS) ระยะที่ 1 ครอบคลุมพื้นที่ 7 จังหวัด

  มูลค่าโครงการ 200 ล้านบาท

-   ระบบโครงข่ายอินเตอร์เน็ต (IP Network) มูลค่าโครงการ 178 ล้านบาท

-   ระบบโครงข่ายโทรศัพท์ เซลลูล่า 1900 มูลค่าโครงการ 50 ล้านบาท

2.  การสื่อสารแห่งประเทศไทย

-   ระบบอินเตอร์เน็ตสาธารณะ มูลค่าโครงการ 200 ล้านบาท

-   ระบบการเชื่อมโยงโครงข่าย (IT : International Internet Gateway)

  มูลค่าโครงการ 106 ล้านบาท

-   ระบบแสดงผลข้อมูล (Barco) มูลค่าโครงการ 59 ล้านบาท

-   Single card มูลค่าโครงการ 49 ล้านบาท

-   EDGE Router มูลค่าโครงการ 39 ล้านบาท

3.  อื่นๆ เช่น

-   การไฟฟ้าส่วนภูมิภาค วางระบบโครงข่ายสารสนเทศ

  มูลค่าโครงการ 33 ล้านบาท

-   บจก. เจเนอรัล มอเตอร์ (ประเทศไทย) วางระบบจัดเก็บข้อมูล (SAN)

  มูลค่าโครงการ 25 ล้านบาท

-   บจก. ฟิลิป เซมิคอนดักเตอร์ (ประเทศไทย) วางระบบ Wafer Team & Security
    Network มูลค่าโครงการ 19 ล้านบาท

-   บริษัท โตโยต้า (ประเทศไทย) จำกัด วางระบบโครงข่ายสารสนเทศ

  มูลค่าโครงการ 29 ล้านบาท

1.  บริการด้านบำรุงรักษาและพัฒนาระบบโปรแกรมสำเร็จรูป

1.  ด้านบำรุงรักษา (Maintenance Service)

  เป็นการให้บริการด้านบำรุงรักษาระบบคอมพิวเตอร์ Hardware, System software,
  Application software, ระบบโครงข่ายสารสนเทศ
  และระบบโครงข่ายการสื่อสารสำหรับลูกค้าทั่วไป
  โดยส่วนหนึ่งเป็นลูกค้าที่ต่อเนื่องภายหลังจากหมดระยะเวลารับประกันคุณภาพ (Warrantee
  term) และอีกส่วนหนึ่งเป็นลูกค้าใหม่ โดยปกติสัญญาบำรุงรักษาจะมีอายุประมาณ 1- 3 ปี

2.  ด้านพัฒนาโปรแกรมระบบงาน (Application Service)

  เป็นการให้บริการด้านการวาง/ติดตั้งระบบงาน การพัฒนาโปรแกรมระบบงาน
  การปรับปรุงโปรแกรมระบบงานสำเร็จรูป
  และการติดตั้งโปรแกรมระบบงานสำเร็จรูปให้ตรงกับความต้องการของลูกค้า
  ซึ่งเหมาสำหรับองค์กร บริษัท หรือหน่วยงานต่างๆ
  โดยระบบงานดังกล่าวจะพัฒนาให้ตรงกับความต้องการของลูกค้าแต่ละราย
  ตัวอย่างโครงการที่ผ่านมา เช่น ระบบใบแจ้งหนี้ (Billing System)
  และระบบจัดเก็บข้อมูลการใช้โทรศัพท์ (CAMA)

1.  การให้เช่าระบบสารสนเทศ (Outsourcing Service)

  เป็นการให้เช่าระบบสารสนเทศ ซึ่งเป็นการให้บริการ ตั้งแต่ การออกแบบระบบงาน
  ติดตั้งระบบคอมพิวเตอร์ โปรแกรมซอฟแวร์ และระบบโครงข่ายสารสนเทศและการสื่อสาร
  โดยบริษัทจะให้ลูกค้าเช่าอุปกรณ์ที่เกี่ยวข้องกับระบบฯ และซอฟแวร์ รวมถึงการให้คำแนะนำ
  และบริการดูแลรักษาอุปกรณ์และระบบต่างๆ เพื่อให้ระบบสามารถทำงานได้อย่างมี

  ประสิทธิภาพ
  บริการดังกล่าวเหมาะสมสำหรับองค์กรที่มีงบประมาณจำกัดด้านการพัฒนาระบบคอมพิวเตอร์สำหรับใช้ภายในองค์กร
  ในปี 2546 ที่ผ่านมาบริษัทมีโครงการให้เช่าอุปกรณ์สื่อสารข้อมูล ให้กับ บริษัท ทศท คอร์ปอเรชั่น
  จำกัด (มหาชน) เพื่อ บริษัท ทศท

  คอร์ปอเรชั่น จำกัด (มหาชน) นำไปใช้ในการบริการลูกค้า ทั่วประเทศ
  โดยมีสัญญาเช่าระยะยาว 3 ปี
  สำหรับโครงการเช่าระบบสารสนเทศดังกล่าวบริษัทจะสามารถเริ่มรับรู้รายได้ประมาณไตรมาส 1
  ของปี 2547 เป็นต้นไป

1.  การตลาดและภาวะการแข่งขัน

    1.  ลักษณะลูกค้าและกลุ่มลูกค้าเป้าหมาย

  ในปี 2546 บริษัทสามารถแบ่งกลุ่มลูกค้าออกเป็น 4 กลุ่ม ดังนี้

  -------------------- ---------------------------------- -----------------------
  ลักษณะธุรกิจ            ตัวอย่างรายชื่อลูกค้า                    ส่วนแบ่งรายได้ต่อรายได้รวม

  1.                   บมจ. ทศท คอร์ปอเรชั่น บมจ. กสท        69%
  ธุรกิจสื่อสารโทรคมนาคม   โทรคมนาคม                          

  2. องค์กรภาคเอกชน     บมจ. เสริมสุข บมจ. โฮมโพรดักส์ เซ็นเตอร์ 20%
                       บจก. ฟิลิป เซมิคอนดักเตอร์ (ประเทศไทย)  
                       บจก. โตโยต้า (ประเทศไทย) บจก.       
                       เจเนอรัล มอเตอร์ (ประเทศไทย)         
                       บมจ.ธนาคารกรุงไทย บจก. ซีพี ออเร้นท์    
                       บจก. โมโตโลลา บจก.โนเกีย            
                       (ประเทศไทย)                        

  3. สถาบันการศึกษา      จุฬาลงกรณ์มหาวิทยาลัย มหาวิทยาลัยมหิดล    6%
                       มหาวิทยาลัยธรรมศาสตร์                 
                       สถาบันเทคโนโลยีพระจอมเกล้าธนบุรี        
                       สถาบันเทคโนโลยีพระจอมเกล้าเจ้าคุณทหาร   

  4. องค์กรภาครัฐ        กระทรวงเกษตรและสหกรณ์               5%
                       กระทรวงศึกษาธิการ กรมการปกครอง       
                       กระทรวงมหาดไทย การประปานครหลวง     
                       การไฟฟ้าฝ่ายผลิตแห่งประเทศไทย          
                       การไฟฟ้าส่วนภูมิภาค                    
  -------------------- ---------------------------------- -----------------------

2.  การจำหน่ายและช่องทางการจำหน่าย

  โดยปกติ บริษัทเข้าร่วมดำเนินโครงการต่างๆ ทั้งด้านการออกแบบและรับเหมาวางระบบฯ
  ด้านบำรุงรักษา ด้านการพัฒนาโปรแกรมระบบงาน และการให้เช่าระบบฯ
  โดยการเข้าร่วมประมูลโครงการทั้งของภาครัฐบาลและภาคเอกชนในสัดส่วนประมาณ 80 : 20
  และมีระยะเวลาพิจารณาคัดเลือกผู้ดำเนินโครงการประมาณ 3-6 เดือน

  ในปี 2546 ลักษณะของการเข้าร่วมประมูลโครงการแบ่งออกเป็น 2 ลักษณะ ดังนี้

1.  จำหน่ายโดยตรง (Direct sales): เป็นการเข้าร่วมประมูลโครงการโดยตรงกับลูกค้า
    ซึ่งคิดเป็นสัดส่วนร้อยละ 90

2.  จำหน่ายโดยผ่านบริษัทพันธมิตรทางธุรกิจ :
    การจำหน่ายสินค้าและบริการโดยผ่านบริษัทพันธมิตรทางธุรกิจในลักษณะแบบ Subcontract
    โดยบริษัทพันธมิตรเป็นผู้ชนะการประมูลโครงการและมีการทำสัญญาดำเนินงานให้กับบริษัทอีกต่อหนึ่ง
    การจำหน่ายในลักษณะผ่านพันธมิตรคิดเป็นร้อยละ 10

    1.  สภาพการแข่งขันภายในอุตสาหกรรม

  ภาพรวมของอุตสาหกรรมและแนวโน้ม

  จากในอดีตที่ผ่านมา หลายประเทศใช้แรงงานและทุนเพื่อพัฒนาเศรษฐกิจของประเทศเป็นหลัก
  จนกระทั่งในช่วงศตวรรษที่ 21 เกิดการเปลี่ยนแปลงทางเศรษฐกิจและสังคมระดับนานาประเทศ
  โดยมุ่งเน้นการพัฒนาประเทศไปสู่ระบบเศรษฐกิจและสังคมแห่งภูมิปัญญาและการเรียนรู้
  (Knowledge-based Economy/Society)
  ซึ่งสะท้อนถึงการให้ความสำคัญต่อการพัฒนาเทคโนโลยีสารสนเทศและการสื่อสาร
  ผลของการพัฒนาเทคโนโลยีดังกล่าวกระทบต่อผลผลิตทั้งภายในองค์กรและระหว่างองค์กรดังนี้

-   การเพิ่มผลผลิตในการดำเนินงาน (Productivity)

-   การเปลี่ยนแปลงอย่างรวดเร็ว (Dynamism) ในการดำเนินงาน
    เนื่องการความสามารถในการรับทราบข้อมูลที่รวดเร็ว

-   นวัตกรรมใหม่ที่เกิดขึ้นภายในโครงสร้างองค์กร

-   การสื่อสารที่รวดเร็วและใกล้ชิดระหว่างภาครัฐบาล รัฐวิสาหกิจ และ ภาคเอกชน

-   เสริมสร้างระบบเศรษฐกิจของประเทศ

  ประกอบกับภายใต้สภาวะการแข่งทางการค้าในตลาดโลกเสรี
  ทำให้หลายประเทศให้ความสำคัญต่อการพัฒนาระบบสารสนเทศและการสื่อสาร
  ซึ่งหมายถึงการผลิต การเข้าถึง การจัดเก็บ และการเผยแพร่ข้อมูลต่างๆ
  ต่อผู้บริโภคอย่างมีประสิทธิภาพ เนื่องจากการ รับทราบข้อมูลที่ถูกต้องและรวดเร็ว
  จะก่อให้เกิดความได้เปรียบทางด้านการค้าและการลงทุน

  ความสำคัญของการพัฒนาระบบสารสนเทศและการสื่อสาร ภาครัฐได้กำหนดแนวนโยบาย ไอที
  2000 ขึ้นตั้งแต่ปี 2538 โดยมีวัตถุประสงค์ในการวางพื้นฐานการพัฒนา 3 แนวทาง ได้แก่ (1)
  โครงสร้างพื้นฐานสารสนเทศ (2) การพัฒนาบุคลากรด้านเทคโนโลยีสารสนเทศ และ(3)
  การปฏิรูปภาครัฐโดยใช้เทคโนโลยี ปัจจุบันภาครัฐบาลอยู่ระหว่างดำเนินการและได้วาง
  โครงการพัฒนาระบบสนเทศและการสื่อสารทั้งทางตรงและทางอ้อม เช่น
  โครงการอินเตอร์เน็ตตำบล สหกรณ์ e-commerce สำหรับโครงการหนึ่งตำบลหนึ่งผลิตภัณฑ์
  ระบบการบริหารข้อมูลสำหรับโครงการประกันสุขภาพ อินเตอร์เน็ตการศึกษา
  รวมถึงการส่งเสริม/ปฏิรูประบบสารสนเทศของภาครัฐบาล
  ทั้งนี้เพื่อเสริมสร้างประสิทธิภาพในการดำเนินงาน นอกจากนี้
  การพัฒนาเทคโนโลยีสารสนเทศและการสื่อสารของภาครัฐบาลยังส่งผลถึงภาคเอกชนด้วยเช่นกัน

  ผลของการให้ความสำคัญของภาครัฐบาล รัฐวิสาหกิจ
  และภาคเอกชนต่อการพัฒนาระบบเทคโนโลยีสารสนเทศและการสื่อสาร
  ทำให้มูลค่าตลาดรวมของธุรกิจเทคโนโลยีสารสนเทศและการสื่อสาร (หรือ “ธุรกิจไอซีที”)
  เติบโตอย่างต่อเนื่อง โดยสถาบันธุรกิจคอมพิวเตอร์ไทย (ATCI)
  สมาคมอุตสาหกรรมซอฟต์แวร์ไทย (ATSI) และสมาคมเครือข่ายสารสนเทศ (INA)
  ประเมินมูลค่าตลาดรวมของธุรกิจไอซีทีในประเทศไทย เท่ากับ 35.17 พันล้านบาทในปี 2542
  และเพิ่มขึ้นเป็น 71.15 พันล้านบาทในปี 2545 หรือคิดเป็นอัตราการเติบโตแบบสะสม
  (Compound average growth rate) ประมาณร้อยละ 19.4 สำหรับปี 2546
  มูลค่าตลาดรวมของธุรกิจคาดว่าจะเติบโตขึ้นเป็น 79.72 พันล้านบาท
  นอกจากนี้บริษัทวิจัยไอดีซีได้ประมาณอัตราการเติบโตของธุรกิจไอซีทีจนถึงปี 2549 เท่ากับร้อยละ
  18 ต่อปี (โดยเฉลี่ย) ซึ่งในปี 2549 มูลค่าตลาดรวมเท่ากับ 3.5 พันล้านเหรียญสหรัฐหรือ 147
  พันล้านบาท (อัตราแลกเปลี่ยน 42 บาท/USD)

  มูลค่าตลาดรวมของธุรกิจเทคโนโลยีสารสนเทศและการสื่อสาร ปี 2542-2546 (ล้านบาท)

  [][]

  ที่มา : ATCI/ATSI/INA

  การให้บริการในธุรกิจเทคโนโลยีสารสนเทศและการสื่อสาร แบ่งออกเป็น (1) วางระบบ (2)
  ติดตั้งคอมพิวเตอร์ (3) ระบบสารสนเทศ (4) โปรแกรมระบบงานสำเร็จรูป (Package
  Software) และ (5) การให้คำแนะนำและบำรุงรักษาระบบ โดยประมาณร้อยละ 50
  ของมูลค่าตลาดรวมเป็นค่าใช้จ่ายด้านติดตั้งคอมพิวเตอร์
  รองลงมาเป็นค่าใช้จ่ายด้านการให้คำแนะนำและบำรุงรักษาประมาณร้อยละ 18
  ส่วนด้านระบบสารสนเทศประมาณร้อยละ 9

  มูลค่าตลาดรวมจำแนกตามงบประมาณการลงทุนของแต่ละบริการปี 2546

  []

  ที่มา : ATCI/ATSI/INA

  ผู้ใช้บริการรายใหญ่ในธุรกิจไอซีทีเป็นกลุ่มการสื่อสารโทรคมนาคม อาทิ บริษัท ทศท คอร์ปอเรชั่น
  จำกัด (มหาชน) และ บริษัท กสท โทรคมนาคม จำกัด(มหาชน) เป็นต้น
  ซึ่งมีงบประมาณการลงทุนในการพัฒนาระบบค่อนข้างสูงเมื่อเปรียบเทียบกับองค์กรอื่นๆ โดยในปี
  2545 งบประมาณการลงทุนด้านการพัฒนาระบบประมาณ 12.81 พันล้านบาท
  คิดเป็นสัดส่วนประมาณร้อยละ 18 ส่วนในปี 2546 คาดว่าจะมีงบประมาณเพิ่มขึ้นเป็น 14.35
  พันล้านบาท รองลงมาคือภาครัฐบาลและรัฐวิสาหกิจ และกลุ่มผู้พักอาศัย
  ซึ่งมีสัดส่วนงบประมาณด้านพัฒนาระบบฯ เท่ากันประมาณ 11.38 พันล้านบาท
  หรือประมาณร้อยละ16

  อย่างไรก็ตาม
  หากเปรียบเทียบการเติบโตของงบประมาณด้านการพัฒนาระบบสารสนเทศและการสื่อสารของกลุ่มผู้ใช้แต่ละกลุ่มในปี
  2545 กลุ่มสถานพยาบาลถือว่ามีอัตราการเติบโตสูงสุดเมื่อเปรียบเทียบกับกลุ่มผู้ใช้อื่น
  มีอัตราการเพิ่มขึ้นร้อยละ 149 แต่ขณะเดียวกันจัดเป็นกลุ่มที่มีงบประมาณในการพัฒนาระบบฯ
  น้อยที่สุด รองลงมาคือกลุ่มการเงินประมาณร้อยละ 42
  และกลุ่มสื่อสารโทรคมนาคมประมาณร้อยละ 25

  ตารางมูลค่าตลาดรวมจำแนกตามกลุ่มผู้ใช้บริการ

  []

  สำหรับปี 2546 กลุ่มการสื่อสารโทรคมนาคม
  และภาครัฐบาลและรัฐวิสาหกิจแต่ละกลุ่มธุรกิจยังคงมีงบประมาณการลงทุนด้านการพัฒนาระบบในสัดส่วนที่สูง
  และหากเปรียบเทียบการเพิ่มขึ้นของงบประมาณการลงทุนในแต่ละกลุ่มยังคงเพิ่มขึ้นอย่างต่อเนื่อง
  ยกเว้นกลุ่มธุรกิจการท่องเที่ยวและโรงแรม
  โดยกลุ่มธุรกิจที่มีงบประมาณเพิ่มขึ้นมากที่สุดได้แก่กลุ่มสถานพยาบาลประมาณร้อยละ 68
  รองลงมาคือกลุ่มการเงินประมาณร้อยละ 26 ส่วนกลุ่มการสื่อสารโทรคมนาคมประมาณร้อยละ 12

  สภาวะการแข่งขัน

  จากผลของการให้ความสำคัญด้านการพัฒนาเทคโนโลยีสารสนเทศและการสื่อสารของทัภาครัฐบาลและภาคเอกชนให้ได้มาตรฐานและทัดเทียมระดับนานาชาติ
  ทำให้ตัวเลขของงบประมาณการลงทุนเพื่อพัฒนาระบบฯ
  มีมูลค่าสูงและในอัตราเพิ่มขึ้นอย่างต่อเนื่องตลอดระยะเวลาที่ผ่านมา
  เหตุดังกล่าวทำให้ผู้ประกอบการหลายรายให้ความสนใจในธุรกิจ จึงทำให้มีการแข่งขันค่อนข้างสูง

  อย่างไรก็ตาม หากจำแนกลักษณะของผู้ประกอบการในธุรกิจเทคโนโลยีสารสนเทศและการสื่อสาร
  แบ่งออกเป็น (1) ร้านค้าทั่วไปที่จำหน่ายเฉพาะอุปกรณ์คอมพิวเตอร์ฮาร์ดแวร์-ซอฟต์แวร์
  ซึ่งมีลักษณะเป็นทั้งซุปเปอร์สโตร์และร้านค้าปลีกรายย่อย
  และมีกลุ่มลูกค้าส่วนใหญ่เป็นกลุ่มผู้ใช้ตามบ้านหรือสำนักงานขนาดเล็ก (2)
  ตัวแทนจำหน่ายสินค้าของผู้ผลิตโดยตรง แต่ไม่มีบริการด้านติดตั้งระบบต่างๆ และ (3)
  ผู้ให้บริการด้านเทคโนโลยีสารสนเทศและการสื่อสาร
  ซึ่งบริษัทถูกจัดอยู่ในกลุ่มผู้ประกอบการประเภทนี้
  โดยผู้ให้บริการด้านเทคโนโลยีสารสนเทศและการสื่อสารต้องมีความเชี่ยวชาญและชำนาญการเฉพาะด้านสูง
  ซึ่งทำให้มีผู้ประกอบการน้อยรายกล่าวคือ ประมาณ 20 ราย
  แต่เนื่องจากมูลค่างบประมาณการลงทุนที่ค่อนข้างสูง จึงทำให้การแข่งขันยังคงสูงอยู่

  รายชื่อคู่แข่งขันที่สำคัญของบริษัทจำแนกตามประเภทของระบบ เป็นดังนี้

  ----------------------- -----------------------------------------------
  ประเภทของระบบโครงข่าย    รายชื่อคู่แข่งขันที่สำคัญ

  ระบบคอมพิวเตอร์           SVOA

  ระบบโครงข่ายสารสนเทศ     Datacraft, IBM, NetOne, TCS (บริษัทในกลุ่ม CDG),
                          IBM (Thailand), NCR, Loxbit และ DataPro

  ระบบโครงข่ายการสื่อสาร     UCOM บมจ. จัสมิน อินเตอร์เนชั่นแนล และ บมจ.
                          สามารถคอร์ปอเรชั่น

  Software Application    IRC
  ----------------------- -----------------------------------------------

  ลักษณะของการเข้าร่วมดำเนินโครงการต้องผ่านขั้นตอนการประมูลโครงการ
  ไม่ว่าโครงการจะเป็นของทั้งภาครัฐบาลและภาคเอกชน
  ซึ่งส่วนใหญ่จะพิจารณาคัดเลือกจากรายละเอียดของโครงการ ราคา เงินทุน
  ความพร้อมของทีมงาน ผลงานในอดีต และจากการประเมินส่วนแบ่งการตลาดในเบื้องต้น
  บริษัทมีส่วนแบ่งการตลาดประมาณร้อยละ 2-3 ของมูลค่าตลาดรวม[1]^(/) ในช่วงปี 2545
  ซึ่งแสดงให้เห็นว่าบริษัทยังสามารถเพิ่ม/ขยายยอดขายได้อีกหลายเท่า อย่างไรก็ตาม
  เพื่อเพิ่มความสามารถในการแข่งขัน บริษัทได้วางกลยุทธ์ทางการตลาดไว้ดังนี้

1.  สร้างความเชื่อมั่นและเชื่อถือในคุณภาพของผลงานอย่างสม่ำเสมอ
    ตั้งแต่การให้คำแนะนำการวางระบบ
    การคัดเลือกสินค้าที่มีคุณภาพและเหมาะสมกับความต้องการของลูกค้า

2.  ประสิทธิภาพของบริการหลังการขาย
    บริษัทได้ตั้งศูนย์รับบริการที่ให้คำปรึกษาและแนะนำแก่ลูกค้าที่มีปัญหาตลอด 24 ชั่วโมง
    รวมทั้งลูกค้าสามารถใช้บริการจาก Website ของบริษัท เพื่อแจ้งข้อบกพร่องของข้อมูล
    และ/หรือตรวจสอบความคืบหน้าในการแก้ไขระบบงาน
    นอกจากนี้เพื่อเพิ่มความรวดเร็วของการให้บริการ
    บริษัทวางแผนจัดตั้งศูนย์บริการตามภูมิภาคต่างๆ ซึ่งปัจจุบันได้เปิดดำเนินการเรียบร้อยแล้ว 1
    แห่งที่จังหวัดชลบุรี

3.  รักษาฐานลูกค้ากลุ่มเดิม โดยเฉพาะกลุ่มการสื่อสารโทรคมนาคม และภาครัฐบาล/รัฐวิสาหกิจ
    ซึ่งถือเป็นกลุ่มลูกค้ารายใหญ่ของบริษัทและมีส่วนแบ่งของรายได้ประมาณร้อยละ 84
    ของรายได้จากการดำเนินงาน โดยสร้างความสัมพันธ์ที่ดีกับกลุ่มลูกค้าดังกล่าว
    พร้อมทั้งขยายขอบเขตของการให้บริการให้เพิ่มขึ้นโดยเฉพาะด้านบำรุงรักษาระบบ
    หรือบริการอื่นๆ ที่เพิ่มมูลค่าให้แก่กิจการ นอกจากนี้
    บริษัทมีนโยบายในการขยายกลุ่มลูกค้าไปยังภาคธุรกิจที่มีอัตราการเติบโตด้านการพัฒนาระบบสารสนเทศและการสื่อสาร
    เช่นภาคการเงิน และภาคการผลิตเป็นต้น

4.  เนื่องจากลักษณะของการดำเนินธุรกิจต้องอาศัยความรู้ความสามารถของบุคลากรเป็นสำคัญ
    บริษัทจึงมีนโยบายส่งเสริมให้บุคลากรภายในองค์กรพัฒนาความรู้ความสามารถและความเชี่ยวชาญอย่างสม่ำเสมอ

5.  สร้างความคล่องตัวในการบริหารงาน
    ทำให้สามารถแก้ไขปัญหาหรือตัดสินใจได้รวดเร็วเมื่อสถานการณ์เปลี่ยนแปลง

6.  การสร้างความสัมพันธ์ที่ดีระหว่างบริษัทกับผู้ที่เกี่ยวข้อง เช่น ลูกค้า บริษัทคู่ค้า เป็นต้น

    1.  การจัดหาผลิตภัณฑ์หรือบริการ

        1.  ข้อมูลเกี่ยวกับผลิตภัณฑ์

  ผลิตภัณฑ์ที่ใช้ในการวางระบบสารสนเทศและการสื่อสาร ประกอบด้วย

1.  อุปกรณ์คอมพิวเตอร์ เช่น จอแสดงภาพ (Monitor) คอมพิวเตอร์ (CPU) เครื่องพิมพ์
    (Printer) และอุปกรณ์ต่อพ่วง

2.  อุปกรณ์สำหรับระบบโครงข่าย เช่น ATM Switch, Internet Switch, Router

3.  โปรแกรมระบบงานสำเร็จรูป (Software Application) เช่น โปรแกรมสำรวจพื้นที่
    (Mapping) โปรแกรมใบแจ้งหนี้ (Billing)

    1.  การจัดหาผลิตภัณฑ์

  เนื่องจากกว่าร้อยละ 80 ของต้นทุนการบริการเป็นค่าสินค้า
  ดังนั้นการบริหารต้นทุนสินค้าที่เหมาะสม
  จะทำให้บริษัทมีความได้เปรียบในการเสนอราคาประมูลโครงการ ปัจจุบัน
  บริษัทมีลักษณะการจัดซื้อสินค้าโดยวิธี

1.  ติดต่อโดยตรงกับบริษัทผู้ผลิต
    ซึ่งส่วนใหญ่จะเป็นบริษัทพันธมิตรทางธุรกิจและมีการทำสัญญาทางการค้า
    โดยปกติอายุสัญญาประมาณ 1 ปี อาทิ Cisco Systems, Oracle เป็นต้น และในปี 2545
    บริษัทสั่งซื้อสินค้าผ่านบริษัทผู้ผลิตโดยตรงประมาณร้อยละ 65 ของมูลค่าการสั่งซื้อสินค้า

2.  ติดต่อบริษัทผู้ผลิตโดยผ่านตัวแทนจำหน่ายในประเทศไทย คิดเป็นสัดส่วนร้อยละ 15
    ของมูลค่าการสั่งซื้อสินค้า

3.  สั่งซื้อสินค้าจากตัวแทนจำหน่ายทั่วไป คิดเป็นสัดส่วนร้อยละ 20 ของมูลค่าการสั่งซื้อสินค้า

  นอกจากนี้ บริษัทไม่มีนโยบายในการสั่งซื้อสินค้าล่วงหน้า เนื่องจากโครงการต่างๆ
  ที่บริษัทดำเนินการจะมีกำหนดลักษณะและ/หรือคุณสมบัติของสินค้าแตกต่างกันไป ดังนั้น
  บริษัทจะสั่งซื้อสินค้าต่อเมื่อเริ่มดำเนินโครงการ ปัจจุบัน
  บริษัทติดต่อผู้ผลิตและตัวแทนจำหน่ายประมาณ 70 ราย และในปี 2545 บริษัทสั่งซื้อสินค้าจาก
  Cisco Systems เกินกว่าร้อยละ 30 ของมูลค่าการสั่งซื้อสินค้า ซึ่ง Cisco Systems
  ถือเป็นพันธมิตรทางธุรกิจที่สำคัญของบริษัทรายหนึ่ง ที่มีความสัมพันธ์ทางการค้าประมาณ 8 ปี

1.  ปัญหาเกี่ยวกับการดำเนินโครงการ

  เนื่องจาก
  ในบางครั้งบริษัทประสบปัญหาเกี่ยวกับไม่สามารถส่งมอบโครงการได้ตามระยะเวลาที่กำหนด
  ทั้งนี้มีสาเหตุมาจาก

1.  การส่งสินค้าล่าช้า โดยมีสาเหตุมาจากโรงงานหยุดการผลิตในช่วงเทศกาล
    หรือเหตุจากภัยธรรมชาติ ซึ่งกระทบต่อแผนการติดตั้งระบบและการส่งมอบสินค้า อย่างไรก็ตาม
    บริษัทจะติดตามและประสานงานกับบริษัทผู้ผลิตเพื่อวางแผนการดำเนินงานล่วงหน้า
    ซึ่งจะช่วยลดความเสี่ยงจากการขนส่งสินค้าล่าช้า

2.  สินค้าที่ผลิตล้าสมัย เนื่องจากการเข้าร่วมประมูลแต่ละครั้ง
    บริษัทต้องนำเสนอรายละเอียดของสินค้าที่ใช้ในการดำเนินโครงการเพื่อพิจารณา
    หากการพิจารณาของลูกค้าล่าช้ามากหรือเลื่อนระยะเวลาการดำเนินโครงการออกไป
    บริษัทผู้ผลิตอาจยกเลิกหรือหยุดการผลิตสินค้าบางรายการ
    และทำให้บริษัทต้องเจรจากับลูกค้าเพื่อขอเปลี่ยนเป็นสินค้าอื่นที่มีคุณสมบัติเท่าเทียมกัน
    ซึ่งบางครั้งอาจกระทบต่อราคาต้นทุนการบริการ

  อย่างไรก็ตาม ตลอดระยะเวลาการดำเนินกิจการ
  บริษัทประสบปัญหาในการส่งมอบโครงการน้อยมาก และคิดเป็นมูลค่าความเสียหายน้อยกว่าร้อยละ
  1

2.  ผลกระทบต่อสิ่งแวดล้อม (ถ้ามี)

- ไม่มี -

3.  งานที่ยังไม่ส่งมอบ

  ณ วันที่ 31 ธันวาคม 2546
  บริษัทมีสัญญาขายสินค้าและบริการกับลูกค้าซึ่งยังไม่ได้ส่งมอบหรือให้บริการจำนวนเงินประมาณ
  381 ล้านบาท

[1] ^(/) เนื่องจากข้อจำกัดของข้อมูลสถิติอุตสาหกรรม
การประเมินมูลค่าตลาดรวมในเบื้องต้นคำนวณจากมูลค่าตลาดจำแนกตามกลุ่มผู้ใช้บริการ
ซึ่งเป็นกลุ่มลูกค้าหลักของบริษัท ได้แก่ กลุ่มภาครัฐบาล/รัฐวิสาหกิจ กลุ่มการผลิต
กลุ่มการสื่อสารโทรคมนาคม และกลุ่มสถานศึกษา และมีมูลค่าตลาดรวมเท่ากับ 45.53 พันล้านบาท